b'\n_START_ARTICLE_\nV\xc3\xb5nkering\n_START_PARAGRAPH_\nV\xc3\xb5nkering on induktiivpoolist ja kondensaatorist koosnev elektriahel, milles on v\xc3\xb5imalik elektriv\xc3\xb5nkumine. Niisuguses ahelas muutub kondensaatori elektriv\xc3\xa4lja energia perioodiliselt pooli magnetv\xc3\xa4lja energiaks ja vastupidi. V\xc3\xb5nkeringe kasutatakse peamiselt vajaliku sagedusega signaalide selekteerimiseks (v\xc3\xa4ljaeraldamiseks) v\xc3\xb5i nende l\xc3\xa4bip\xc3\xa4\xc3\xa4su t\xc3\xb5kestamiseks.\n_START_SECTION_\nV\xc3\xb5nkeringi kaotakistus\n_START_PARAGRAPH_\nReaalses v\xc3\xb5nkeringis ilmnevad alati teatavad energiakaod, seda eriti pooli m\xc3\xa4hise aktiivtakistuse t\xc3\xb5ttu (mis pealegi pinnan\xc3\xa4htuse t\xc3\xb5ttu kasvab koos sagedusega); kaod tekivad n\xc3\xa4iteks ka pooli s\xc3\xbcdamikus ja kondensaatori dielektrikus. Neid kadusid v\xc3\xa4ljendab skeemidel kaotakistus R, mis on oma olemuselt aktiivtakistus. Energiakadude t\xc3\xb5ttu v\xc3\xb5nkumine v\xc3\xb5nkeringis sumbub. Et v\xc3\xb5nkumisi alal hoida, tuleb kadude kompenseerimiseks sellesse pidevalt energiat juurde anda.'